Gümülüx pəhləvan
Bir Gümulux pəhləvan varmış. Yekə bir adammış – boyu üç-dörd
metr olarmış. Gümulux, bacısıynan Qarağaclı günbəzində yaşayırmış.
Yeddi gün yatırmış, yeddi gün oyaq qalırmış. Yatanda bir yekə
daşı günbəzin ağzına yıxırmış ki, gəlib bacısını qaçırtmasınlar.
Bir gün bir oğlan öz yoldaşlarını da götürür, Gümuluxun bacısını
qaçırtmağa gəlir. Günbəzin ağzına çatanda, qız daşın deşiyindən
işarə eləyir ki, Gümuluxun oyanmaq vaxtıdı, gedin yeddi gündən
sonra gəlin.

Qayıdıb gedirlər. Yeddi gündən sonra oğlan yenə yeddi qoçaq
oğlan götürüb, gəlir qızı qaçırtmağa. Qızı istəyən oğlan özüylə bir
ling götürübmüş. Lingi salır, daşı itələyib, içəri keçməyə yer açır.
Qızı günbəzdən çıxardıb qaçırdırlar.

Gümulux ayılır, görür günbəzin qapısı açıqdır, bacısı da yoxdur.
Günbəzdən çıxıb çayaşağı yüyürür. Yolda dabanına ağac qələmi
batır, qanı axa-axa gəlib Mollunun qabağına çıxır. Ürəyinə damır
ki, bacısını qaçırdan adam bu kənddəndir. Haylayır, camaat tökülür
çayın qırağına. Gümulux deyir:

– Bacımı qaçırdan kimdisə, çıxsın baxım. O adam məndən
güclü olmalıdı ki, bacımı qaçırda bilsin.

Qızı qaçırdan oğlan çıxır qabağa. Gümulux baxır ki, bapbalaca
bir oğlandır. Deyir:

– Sən ki bu boy-buxunla mənim bacımı qaçırda bilibsən,
demək, sən məndən güclüsən.

Gümulux bunu deyib, canını tapşırır. Gümuluxu gətirib Qarağaclı
günbəzində basdırırlar.

Mənbə 

Əsatirlər, əfsanə və rəvayətlər. Bakı, "Şərq-Qərb", 2005. anl.az

Rəvayətlər